2. sz. melléklet

**A képviselői és hozzátartozói vagyonnyilatkozat nyilvántartásának, kezelésének és ellenőrzésének szabályairól**

**(SZMSZ 41. § (1) bekezdéséhez)**

**I.**

**A vagyonnyilatkozat benyújtásával kapcsolatos szabályok**

1. A kitöltéskori állapotnak megfelelő adatok alapján kitöltött polgármesteri, képviselői és hozzátartozói vagyonnyilatkozat egy példányát az Pénzügyi és Vagyonnyilatkozat nyilvántartó és ellenőrző Bizottságnak címezve kell benyújtani „A helyi önkormányzati képviselők jogállásának egyes kérdéseiről szóló módosított 2000. évi XCVI. Tv. (továbbiakban : Ökjtv.) 10/A. §. (1) bekezdése” szerinti határidőben.

2. A vagyonnyilatkozatokat a Bizottság elnöke, vagy az általa kijelölt tagja veszi át és igazolást állít ki azok átvételéről. Az átvételi igazolást az 1. számú függelék tartalmazza.

3. A polgármester és a képviselő a saját és a hozzátartozói vagyonnyilatkozatát külön-külön borítékban adja át az átvételre jogosult bizottsági tagnak.

4. A polgármesteri és a képviselői vagyonnyilatkozat átvétele névvel ellátott nyílt borítékban, a hozzátartozói vagyonnyilatkozat átvétele névvel ellátott, lezárt, az átvételkor a Polgármesteri Hivatal bélyegzőjével lepecsételt borítékban történik.

**II.**

**A vagyonnyilatkozatok kezelésének szabályai**

1. A vagyonnyilatkozatokat az egyéb iratoktól elkülönítetten kell kezelni, azokat a körjegyző által kijelölt biztonsági zárral ellátott helyiségben, lemezszekrényben, és azon belül is külön lemezkazettában kell tárolni. A lemezkazetta kulcsa a kijelölt bizottsági tagnál kerül megőrzésre.

2. A vagyonnyilatkozatokról és az ellenőrzési eljárásról a 2-3. számú függelék szerinti nyilvántartást kell vezetni. A nyilvántartásban a kapcsolódó iratokat évente az előzményekhez kell csatolni.

3. A vagyonnyilatkozattal kapcsolatos technikai tevékenységet az I/2 pont alatti bizottsági tag végzi. A vagyonnyilatkozattal kapcsolatos iratokat iktatni kell.

4. 1990. évi LXV. Tv. 33/B §: *„33/B. §: A polgármester megválasztásakor, majd azt követően évente vagyonnyilatkozatot köteles tenni a helyi önkormányzati képviselők vagyonnyilatkozatára vonatkozó szabályok szerint.”*

2000. évi XCVI. Tv. 10/A § (3) bekezdése alapján: *„(3)…..A képviselő vagyonnyilatkozata - az ellenőrzéshez szolgáltatott azonosító adatok kivételével - nyilvános. A képviselő hozzátartozójának nyilatkozata nem nyilvános, abba csak az ellenőrző bizottság tagjai tekinthetnek be az ellenőrzés céljából.”*

5. A polgármesteri és a képviselői vagyonnyilatkozatokat a Hivatal őrzésre kijelölt helyiségében előzetes egyeztetést követően bárki megtekintheti.

6. A hozzáféréshez 14 nappal előbb, írásos kérelmet kell benyújtani az önkormányzaton keresztül a Bizottság elnökéhez, aki írásban tájékoztatja a kérelmezőt a betekintés időpontjáról.

7. A megtekintett képviselői és polgármesteri vagyonnyilatkozatról másolat csak a Bizottság elnökének engedélyével adható, írásos kérelem alapján.

8. A Pénzügyi és Vagyonnyilatkozat nyilvántartó és ellenőrző Bizottság felel azért, hogy a vagyonnyilatkozatokat az adatvédelmi szabályoknak megfelelően őrizzék, kezeljék és hogy az azokban foglaltakat – a nyilvános vagyonnyilatkozatok kivételével – más ne ismerhesse meg.

9. Ha a vagyonnyilatkozat tételére kötelezett képviselő a Bizottságnak írásban bejelenti, hogy a közös háztartásban élő házas- vagy élettársa és gyermeke esetén a közös háztartásban élés megszűnt, a Bizottság az általa kezelt hozzátartozói vagyonnyilatkozatokat haladéktalanul visszaadja a képviselő-testületi tagnak, melyről igazolást kell kiállítani.

**III.**

**A vagyonnyilatkozatok ellenőrzésével és az eljárással kapcsolatos szabályok**

1. A vagyonnyilatkozattal kapcsolatos eljárás célja: a vagyonnyilatkozatban foglaltak valóságtartalmának ellenőrzése. A vagyonnyilatkozattal kapcsolatos eljárást a Pénzügyi és Vagyonnyilatkozat nyilvántartó és ellenőrző Bizottságnál bárki kezdeményezheti.

2. A Bizottság az eljárást a kezdeményezéstől számított 30 napon belül folytatja le. A Bizottság eljárására a képviselő-testület zárt ülésére vonatkozó szabályait kell alkalmazni. A zárt ülésen csak a Bizottság tagjai vehetnek részt.

3. Az eljárás kezdeményezéséről a Bizottság elnöke haladéktalanul tájékoztatja az érintett képviselőt.

4. Az ellenőrzési eljárás lefolytatásának a vagyonnyilatkozat konkrét tartalmára vonatkozó tényállás esetén van helye. Ha az eljárásra irányuló kezdeményezés nem jelöli meg konkrétan a vagyonnyilatkozat kifogásolt részét és tartalmát, a Bizottság elnöke felhívja a kezdeményezőt a hiány pótlására. Ha a kezdeményező 8 napon belül nem tesz eleget a felhívásnak, vagy ha a kezdeményezés nyilvánvalóan alaptalan, a Bizottság elnöke az eljárás lefolytatása nélkül elutasítja a kezdeményezést.

5. Az ellenőrzési eljárás megismétlésének ugyanazon vagyonnyilatkozat esetén csak akkor van helye, ha az erre irányuló kezdeményezés új tényállást (adatot) tartalmaz. Az ellenőrzési eljárásra irányuló – új tényállítás nélküli – ismételt kezdeményezést a Bizottság elnöke annak érdemi vizsgálata nélkül elutasítja.

6. A névtelen kezdeményezést a Bizottság elnöke eljárás lefolytatása nélkül elutasítja.

7. A vagyonnyilatkozattal kapcsolatos ellenőrzési eljárás során a képviselői és hozzátartozói vagyonnyilatkozatba történő betekintést a 4. számú függelék szerint vezetett „Betekintési nyilvántartás”-ban dokumentálni kell.

8. A vagyonnyilatkozattal kapcsolatos eljárás során a Bizottság elnökének írásbeli felhívására a képviselő, illetve a polgármester köteles a saját, illetve a hozzátartozója vagyonnyilatkozatában feltüntetett adatokra vonatkozó adatait 3 napon belül írásban benyújtani (pl.: adásvételi szerződés, stb.). Az azonosító adatokat csak a Bizottság tagjai ismerhetik meg.

9. Az eljárás eredményéről a Bizottság elnöke tájékoztatja a soron következő ülésen a képviselő testületet, a kezdeményezőt és a vizsgált személyt (képviselőt vagy polgármestert).

10. A bekért azonosító adatokat az eljárás lezárását követő 8 napon belül meg kell semmisíteni, vagy vissza kell szolgáltatni a vizsgált személy részére.

11. Ha a képviselő vagy a polgármester megbízatása megszűnik, akkor a saját, valamint a hozzátartozó(k) vagyonnyilatkozatát a megszűnéstől számított egy év elteltével a nyilvántartásból törölni kell, a beadott vagyonnyilatkozatokat meg kell semmisíteni.

12. A (8) és (9) bekezdések szerinti megsemmisítésről a Bizottság elnöke jegyzőkönyvet vesz fel.

13. A Bizottság vagyonnyilatkozatokkal kapcsolatos ügyviteli feladatait a körjegyző látja el.

 **IV.**

 **Felelősségi szabályok**

1. A vagyonnyilatkozatokkal kapcsolatos adatok védelméért, az adatkezelés jogszerűségéért a Bizottság felelős.

2. A képviselő felelős azért, hogy az általa bejelentett adatok hitelesek, pontosak, teljes körűek és aktuálisak legyenek.

3. A vagyonnyilatkozatok technikai kezelése szabályainak megtartásáért a I/2. pont szerinti személy felelős.